Mag ek in die padskouer ry om verbygaan makliker te maak? - Jy en die RegJy en die Reg
Tuis › Artikels › Mag ek in die padskouer ry om verbygaan makliker te maak?
Mag ek in die padskouer ry om verbygaan makliker te maak?
Dit is dikwels baie frustrerend om agter 'n stadige kar te ry. Die mense verwag ook dat die stadige bestuurder na links, oor die geel streep, moet beweeg om dit makliker te maak vir voertuie om verby te gaan. Mag daar op die padskouer links van die geel streep gery word? Is dit wettig om dit te doen?
Ingevolge regulasie 298A van die Padverkeerswet is bestuur op die skouer van 'n openbare pad verbode, behalwe in die volgende omstandighede:
Tussen sonsopkoms en sonsondergang op 'n pad wat net een laan in elke rigting het mag 'n persoon na links beweeg en op die padskouer ry om makliker / veiliger verby gesteek te word.
Daar is egter voorwaardes wat geld vir die bogenoemde uitsondering:
Die bestuurder moet dit kan doen sonder om hom- of haarself, ander verkeer, voetgangers of eiendom langs die pad skade te berokken.
Voertuie op 'n openbare pad moet duidelik op 'n afstand van 150 m sigbaar wees, a.w. dit moet nie bewolk of mistig wees nie.
Dit is dus baie belangrik om hierdie regulasie in sy geheel te sien en realisties daarna te kyk. Op sekere paaie en op sekere tye mag jy nie na die skouer beweeg nie, maar op 'n eenbaanpad, terwyl dit lig is en nie gevaarlik is nie, mag jy op die skouer ry. Dit is egter nie verpligtend om op die skouer te ry as ander jou wil verbysteek nie.
Daar word ook dikwels gesien dat daar 'n plakker agter op vragmotors is wat aandui dat hulle nie binne die geel lyn mag ry nie. Dit is hulle volle reg en hulle tree nie onwettig op as hulle dit nie doen nie.